Diari Oficial de la Generalitat Valenciana


Sumari del DOGV 2274, del 25-05-1994 (1994/831527)

ORDRE de 22 d'abril de 1994, de la Conselleria d'Educació i Ciència, per la qual es regulen els programes de diversificació curricular en l'Educació Secundaria Obligatòria, durant el període d'implantació anticipada d'aquesta etapa.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/22/(1)/dof/vci/html**

### Dades del document

Número de DOGV
:   2274

Data del DOGV
:   25-05-1994

Secció del DOGV
:   DISPOSICIONS GENERALS

Número del document
:   1994/831527


Data del document
:   22-04-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 22 d'abril de 1994, de la Conselleria d'Educació i Ciència, per la qual es regulen els programes de diversificació curricular en l'Educació Secundària Obligatòria, durant el període d'implantació anticipada d'aquesta etapa. [94/3251]  
La Llei Orgànica 1/1990, de 3 d'octubre, d'Ordenació General del Sistema Educatiu, estén a deu anys la duració de l'ensenyament bàsic, amb el propòsit de proporcionar als joves una formació més àmplia, general i versàtil que els permeta d'incorporar-se a la vida activa com a ciutadans i treballadors, accedir a una formació posterior i gaudir de la cultura i de l'oci.  
Els objectius generals de les dues etapes d'ensenyament bàsic estan ordenats amb aquestes finalitats. Així, l'aconseguiment del títol de Graduat en Educació Secundària, únic per a tot l'alumnat, constitueix la garantia que aquests propòsits han estat assolits en relació amb una persona determinada. Per això, el dret a l'educació implica, per al sistema educatiu, el compromís d'arbitrar tots els mitjans possibles perquè l'obtenció del títol de graduat en Educació Secundària estiga a l'abast de tot l'alumnat.  
En consonància amb aquest compromís, la mateixa Llei Orgànica organitza aquest període formatiu comú a tots els joves de manera comprensiva, compatible amb una progressiva diversificació, reconeix així que la diversitat de capacitats, interessos i motivacions és un fet inherent a l'alumnat i preveu, en conseqüència, un model d'escola oberta i flexible que reconega i accepte que tots els alumnes són diferents entre si mateixos i que, per tant, cal procurar condicions normalitzadores i afavoridores del desenvolupament de tots els alumnes.  
Amb aquest fi, la Llei Orgànica d'Ordenació General del Sistema Educatiu assenyala, en l'article 23, la possibilitat que, per a determinats alumnes majors de setze anys, es puguen establir diversificacions del currículum, de manera que els objectius de l'Educació Secundària Obligatòria i, per tant, el títol corresponent, puguen ser aconseguits mitjançant una metodologia específica i a través de continguts i, fins i tot, àrees diferents a les que estan establertes amb caràcter general.  
En desplegament d'aquest comandament, el Decret 47/1992, de 30 de març, pel qual s'estableix el currículum de l'Educació Secundària Obligatòria a la Comunitat Valenciana, en l'article 15, fixa les condicions generals en què poden establir-se aquestes diversificacions i anuncia que la Conselleria d'Educació i Ciència dictarà disposicions que orienten la realització dels programes de diversificació curricular.  
Al seu torn, la Conselleria d'Educació i Ciència, en l'àmbit territorial de gestió de la seua competència, ha iniciat el procés d'implantació anticipada de l'Educació Secundària Obligatòria en una sèrie de centres. És previsible, doncs, que en aquests centres puguen haver-hi alumnes que no estiguen en disposició d'assolir els objectius de l'Educació Secundària Obligatòria mitjançant el currículum ordinari i necessiten d'aquests programes de diversificació curricular per tal d'aconseguir-los.   
Els programes de diversificació curricular constitueixen una mesura més, no la primera ni la més important, d'atenció a la diversitat de necessitats educatives dels alumnes al llarg de l'ensenyament obligatori, mesures que s'inscriuen totes en el marc d'una concepció del currículum com un instrument obert i flexible que permet d'adaptar-lo a les condicions d'un centre, d'un grup i fins i tot d'un alumne.  
En coherència amb aquesta concepció, no es poden ordenar els programes de diversificació d'una forma rígida o tancada. Per contra, la normativa que els regule ha de ser flexible, perquè la seua aplicació als centres responga efectivament a les necessitats educatives concretes de l'alumnat, necessitats que poden ser diferents d'un centre a un altre i evolucionar amb el pas del temps.  
Aquesta Ordre pretén ser un marc obert a partir del qual es puguen establir programes individualitzats de diversificació curricular adaptats a les característiques de cada cas, però respectuosos amb l'esperit d'allò que es pretén aconseguir amb aquesta mesura. A més a més, aquesta ordre té un caràcter provisional, a causa del moment i les circumstàncies en què serà aplicada: els programes de diversificació a què es refereix seran desplegats en centres que avancen la implantació de l'Educació Secundària Obligatòria i, per tant, en un context diferent a aquell que existirà en el futur quan s'hauran generalitzat tots els ensenyaments bàsics previstos per la Llei Orgànica d'Ordenació General del Sistema Educatiu.  
Per tot això, en virtut de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
Les instruccions que es dicten en aquesta ordre seran d'aplicació, a partir del curs 1994/95, als centres que implanten anticipadament ensenyaments de segon cicle d'Educació Secundària Obligatòria i que estiguen ubicats en l'àmbit de gestió de la Conselleria d'Educació i Ciència de la Generalitat Valenciana.  
Segon   
Durant el període d'implantació anticipada, els centres a què es refereix l'apartat anterior podran desenvolupar programes de diversificació curricular, a l'empara d'allò que preveuen l'article 23.1 de la Llei Orgànica 1/1990, de 3 d'octubre, d'Ordenació General del Sistema Educatiu i l'article 15 del Decret 47/1992, de 30 de març, del Govern valencià, i de conformitat amb el que estableix aquesta ordre.  
Tercer   
Els programes de diversificació curricular tindran com a finalitat que els alumnes que s'hi incorporen assolisquen els objectius generals propis de l'etapa mitjançant una metodologia, uns continguts i uns criteris d'avaluació personalitzats, adaptats a les seues característiques i necessitats i que, en conseqüència, obtinguen el títol de graduat en Educació Secundària.  
Quart   
1. Als centres educatius en què s'implante anticipadament el segon cicle de l'Educació Secundària Obligatòria podran establir-se programes de diversificació curricular per a alumnes majors de setze anys, o que els complisquen l'any natural del començament del curs, que hagen estat escolaritzats en el mateix centre l'any precedent, amb l'avaluació psicopedagògica prèvia realitzada pel departament d'Orientació, oïts el propi alumne o alumna i els seus pares. Excepcionalment, es podran aplicar aquests mateixos programes a l'alumnat que s'incorpore per primera vegada al segon cicle de l'Educació Secundària Obligatòria sempre que acomplisca els requisits esmentats.  
2. Podran incorporar-se als programes de diversificació curricular els alumnes que, complint els requisits esmentats, s'hagen trobat en cursos anteriors amb dificultats generalitzades d'aprenentatge en tal grau que els hagen impedit de superar els objectius proposats per al cicle o curs corresponent malgrat les mesures educatives complementàries i d'adaptació curricular adoptades i que, segons el parer de l'equip de professors del grup al qual pertanyen i del departament d'orientació, es troben en situació de risc evident de no aconseguir els objectius de l'etapa cursant el currículum establert.  
Cinqué   
1. Els programes individualitzats de diversificació curricular inclouran:  
a) Les àrees específiques d'aquests programes que cada centre determine, amb un horari total de deu a dotze hores setmanals. Aquestes àrees s'organitzaran en torn als àmbits lingüístic i social i científico-tecnològic.  
b) Tres o quatre àrees del currículum del segon cicle: aquelles que, segons el parer de l'equip de professors del grup al qual pertanyen els alumnes i del departament d'orientació, siguen les més ajustades a les seues característiques i necessitats, amb les adaptacions curriculars que calguen.  
c) Dues hores setmanals de tutoria.  
 d) Matèries optatives, fins completar 32 hores setmanals. Aquestes matèries podran ser optatives de l'oferta ordinària del centre per al segon cicle o bé optatives específiques dissenyades amb aquest fi, entre les quals figuraran prioritàriament matèries d'iniciació professional i matèries relacionades amb les àrees del currículum no incloses en les lletres a) i b).  
2. L'organització de les àrees específiques a què fa referència la lletra a) tindrà en compte els criteris següents:  
2.1. Els continguts de l'àmbit lingüístic i social seran seleccionats prenent com a referència el currículum de les àrees de Castellà: Llengua i Literatura, Valencià: Llengua i Literatura i Ciències Socials: Geografia i Història.  
2.2. Els continguts de l'àmbit científico-tecnològic seran seleccionats prenent com a referència el currículum de les àrees de Matemàtiques, Ciències de la natura i Tecnologia.  
3. La selecció de continguts de les diverses àrees haurà de preservar l'equilibri necessari perquè la configuració final del programa de diversificació de cada alumne responga als objectius generals de l'etapa.  
Sisé   
1. La duració dels programes de diversificació curricular podrà ser d'un o dos cursos acadèmics, en funció de l'edat i de les necessitats i expectatives dels alumnes destinataris.  
2. Com a principi general, sense perjudici de les decisions que cada centre puga adoptar en cada cas, la duració dels programes tendirà a ser:  
a) D'un any per als alumnes que, prèviament, hagen romàs un any més en tercer o quart curs;  
b) De dos anys per als alumnes que accedisquen al programa després de fer el tercer curs sense superar-lo ni romandre-hi un any més.  
Seté   
1. A fi de disposar d'un marc general que permeta determinar el programa de diversificació més adequat per a cada alumne en particular, els centres elaboraran dos programes base de diversificació, d'un i de dos anys de duració respectivament, a partir dels quals es puguen determinar programes individualitzats.  
2. Els programes base inclouran els elements següents:  
a) Principis pedagògics, metodològics i d'organització en què es basen.  
b) Criteris i procediments d'accés i selecció de l'alumnat que concreten totes les condicions establertes en l'apartat quatre d'aquesta ordre.  
c) Currículum de les àrees específiques esmentades en l'apartat 5.b), amb la concreció dels objectius, continguts i criteris d'avaluació corresponents i l'horari setmanal.  
d) Determinació de les matèries optatives, tant si corresponen a l'oferta general del segon cicle de l'etapa com si són específiques dels programes de diversificació. Entre aquestes caldrà incloure, si més no, dues matèries d'iniciació professional.  
e) Criteris per a l'agrupament de l'alumnat i per a l'organització dels espais, dels horaris i dels recursos materials.  
f) Criteris i procediments previstos per a l'avaluació i revisió dels propis programes base.  
3. Els programes base de diversificació seran elaborats conjuntament pels seminaris o departaments didàctics i el departament d'orientació, coordinats pel cap d'estudis, i seran lliurats a la Comissió de Coordinació Pedagògica per a la seua inclusió en el Projecte Curricular de l'etapa com una de les mesures específiques d'atenció a la diversitat.  
4. La Inspecció educativa aprovarà expressament, si fa al cas, els Programes Base de Diversificació en el moment de supervisar el Projecte Curricular de l'etapa.  
Vuité   
El procés de definició del programa individual de diversificació curricular, per a un determinat alumne o alumna, seguirà els passos següents:  
a) Proposta raonada del conjunt de professors del grup al qual pertany l'alumne, realitzada mitjançant un informe signat pel tutor i dirigit al cap d'estudis que indique el grau de competència assolit en cada una de les àrees del currículum i que incloga, si fa al cas, suggeriments sobre el possible programa de diversificació que ha de seguir.  
b) Informe del departament d'orientació, oïts l'alumne i els seus pares, que inclourà l'avaluació psicopedagògica de l'alumne i indicarà, de forma explícita, si el departament considera o no oportuna la incorporació d'aquest a un programa de diversificació, amb les línies generals del programa que, si fa al cas, es recomana. L'avaluació psicopedagògica haurà d'incloure, com a mínim, la informació següent:  
- Informació sobre la història i el desenvolupament general de l'alumne i les mesures educatives complementàries i d'adaptació curricular adoptades, que reculla aquells aspectes que siguen pertinents en la presa de decisions educatives.  
- Característiques de l'alumne que faciliten o interfereixen el seu procés d'ensenyament i aprenentatge, i que siguen factors significatius per a la proposta curricular.  
- Informació sobre el context d'ensenyament i aprenentatge que siga pertinent per a elaborar una resposta curricular adequada a l'alumne.  
c) Sessió presidida pel cap d'estudis, amb assistència del tutor i del cap del departament d'orientació, en què es prendrà la decisió definitiva sobre la incorporació o no de l'alumne al programa de diversificació. Quan no hi haja acord unànim entre els assistents a aquesta sessió es podrà sol·licitar l'assessorament de la Inspecció educativa.  
d) Determinació del programa concret de diversificació que ha de seguir l'alumne. Aquest programa serà elaborat pel departament d'orientació, a partir del Programa Base corresponent, i especificarà: la duració prevista, un o dos anys; les àrees del currículum que l'alumne ha de cursar; l'adaptació dels objectius, continguts i criteris d'avaluació de les àrees específiques a les seues característiques i necessitats i les matèries optatives més recomanables entre les quals haurà d'elegir.  
e) Presentació al director del centre de la proposta de programa individualitzat de diversificació elaborat el qual, després de comprovar que la proposta s'ajusta als requisits i criteris establerts, i una vegada rebut l'informe preceptiu de la Inspecció educativa, procedirà a autoritzar-lo.  
f) Amb caràcter general, aquest procés haurà d'estar finalitzat en un termini tal que garantisca l'inici del programa per a aquests alumnes al començament del curs escolar. Excepcionalment, i per a determinats alumnes, es podrà sol·licitar la seua incorporació als programes ja iniciats, al llarg del primer trimestre del curs, sempre que es complisquen les condicions establertes en aquesta ordre i amb l'informe favorable de la inspecció educativa.  
Nové   
1. Els alumnes que seguisquen un programa de diversificació cursaran els ensenyaments de les àrees del currículum ordinari i les matèries optatives, si escau, amb la resta d'alumnes del seu grup de procedència. No obstant això, per exigències d'organització dels horaris o bé perquè convinga a les seues necessitats, podran integrar-se en altres grups del mateix curs.  
2. En les àrees específiques a què fa referència l'apartat 5.1.a) el nombre d'alumnes per grup no podrà ser superior a quinze.  
3. Atés el caràcter excepcional d'aquests programes, es podrà autoritzar que les matèries optatives de disseny específic siguen impartides amb un nombre inferior d'alumnes al que s'estableix, com a mínim, per a l'oferta general.  
4. En tot cas, les possibles agrupacions dels alumnes han d'evitar classificacions que menyscaben la seua dignitat.  
Deu   
1. Cada grup d'alumnes constituït d'acord amb allò que preveu l'apartat 9.2 tindrà assignat un tutor.  
2. El professor tutor serà un dels professors que fan ensenyament de les àrees específiques i tindrà la responsabilitat d'orientar cada alumne i coordinar el seu procés d'ensenyament i aprenentatge i l'avaluació des de l'inici fins el final del programa.  
Onze   
1. L'avaluació dels alumnes que seguisquen programes de diversificació serà, com per a la resta de l'alumnat, contínua, individualitzada i integradora. L'autoavaluació dels alumnes formarà part rellevant d'aquest procés, a fi de potenciar en ells l'autoestima i la presa de decisions.  
2. El referent de l'avaluació seran els objectius generals de l'etapa establerts en el Decret 47/1992, de 30 de març (DOGV del 6 d'abril) i els criteris d'avaluació previstos per a cada àrea o matèria en el Programa Base de Diversificació, d'acord amb les adaptacions que s'hagen decidit per a cada alumne.  
3. L'avaluació serà realitzada pel conjunt de professors que imparteixen ensenyaments a l'alumne, coordinats pel professor tutor. Les decisions derivades de l'avaluació es prendran de forma col·legiada, d'acord amb els criteris i els procediments que, per a aquests programes, es determinen en el projecte curricular de l'etapa.  
4. Al final de la duració prevista en el programa, si l'alumne ha aconseguit, globalment i mitjançant avaluació integradora de totes les àrees i matèries cursades, els objectius establerts en el programa, rebrà el títol de Graduat en Educació Secundària. En cas contrari, podrà accedir a les diverses ofertes de programes de Garantia Social que es realitzen, d'acord amb les normes que regulen aquests programes.  
5. Com la resta de l'alumnat de l'etapa, en acabar el programa de diversificació l'alumne rebrà una acreditació del centre en què consten els anys cursats i les qualificacions obtingudes en les diverses àrees i matèries. Aquesta acreditació es recollirà en els fulls en blanc del Llibre d'Escolaritat de l'Ensenyament Bàsic de l'alumne.  
6. Així mateix, en acabar el programa de diversificació, l'alumne rebrà l'orientació sobre el seu futur acadèmic i professional a què es refereix l'apartat 13.2 de l'Ordre de 23 d'abril de 1993, sobre avaluació en Educació Secundària Obligatòria, confidencial i no prescriptiva.  
Dotze   
1. Les àrees específiques organitzades en torn als àmbits social i lingüístic i científico-tecnològic seran impartides per professors amb destinació definitiva al centre d'una de les especialitats següents:  
a) Àmbit social i lingüístic: Llengua Castellana i Literatura, Valencià, Francés, Anglés, Geografia i Història, Llatí, Grec o Filosofia.  
b) Àmbit científic i tecnològic: Biologia i Geologia, Matemàtiques, Física i Química o alguna de les tecnologies de les branques industrials.  
2. Les optatives d'iniciació professional que es dissenyen específicament per a aquests programes podran ser impartides per professors tècnics de formació professional d'alguna de les especialitats de branques industrials.  
3. Els professors a què es refereixen els punts anteriors s'integraran en el departament d'orientació del centre, adscrits funcionalment a aquest.  
Tretze   
Dins del procés d'avaluació i revisió del projecte curricular d'etapa, el desplegament dels programes de diversificació i els programes base seran objecte de seguiment i d'avaluació específics. Amb aquest fi, el departament d'orientació elaborarà, al final de cada curs, una memòria que incloga:  
a) Informe sobre el progrés de l'alumnat que ha seguit un programa de diversificació.  
b) Valoració dels programes base de diversificació i, si fa al cas, proposta de modificació.  
Catorze   
1. Durant el període d'aplicació d'aquesta ordre podran establir-se programes de diversificació curricular en aquells centres que tinguen l'autorització de la Direcció General d'Ordenació i Innovació Educativa.  
2. Als efectes previstos en el punt anterior, els centres hauran d'enviar les sol·licituds durant el mes d'abril de l'any en què calga iniciar el programa a la Direcció Territorial d'Educació corresponent que, al seu torn, la trametrà a la Direcció General d'Ordenació i Innovació Educativa, amb l'informe corresponent, abans del 30 de maig. Aquestes sol·licituds inclouran:  
a) Informe sobre les necessitats que en justifiquen la possible aplicació;  
b) Línies principals dels Programes Base de Diversificació;  
c) Previsió del nombre d'alumnes susceptibles de cursar-los;  
d) Recursos materials i humans per dur-lo endavant:  
- disponibilitat d'aules per impartir les àrees específiques i les optatives específiques d'iniciació professional;  
- professors amb destinació definitiva en el centre que es responsabilitzaran de la impartició d'ensenyament en cadascuna de les àrees i matèries del programa: especialitat, seminari o departament didàctic i disponibilitat horària dins d'aquest.  
3. En el supòsit excepcional que la sol·licitud d'autorització requerisca la petició de recursos materials o humans extraordinaris, s'hi adjuntarà informe de les causes que ho justifiquen perquè les Direccions Generals competents adopten, en cada cas, les mesures més oportunes.  
4. D'altra banda, els centres en què, per ser de nova incorporació a la implantació anticipada del segon cicle de l'Educació Secundària Obligatòria o altres circumstàncies excepcionals, siga impossible la presentació de la sol·licitud per al programa de diversificació en el termini assenyalat, podran realitzar-la fins el dia 30 de novembre de cada any en la Direcció Territorial corresponent que, al seu torn, la trametrà a la Direcció General d'Ordenació i Innovació Educativa, amb l'informe corresponent, abans del dia 10 de desembre següent, per a començar el programa, si escau, en el segon trimestre del curs.  
DISPOSICIONS TRANSITÒRIES  
Primera   
1. Excepcionalment, els programes de diversificació curricular que s'autoritzen per al curs 1994/95 començaran a impartir-se el segon trimestre del curs escolar.  
2. Així mateix, els terminis establerts en l'apartat 14.2 per a la tramesa de sol·licituds, per part dels centres i de les direccions territorials, queden prorrogats fins el 30 de juny de 1994 i 30 de juliol de 1994, respectivament.  
Segona   
La Direcció General d'Ordenació i Innovació Educativa dictarà instruccions per a l'organització de les activitats que hauran de realitzar els departaments d'orientació durant el primer trimestre del curs els quals tendiran a garantir l'aplicació efectiva dels programes en el termini previst i en les condicions adequades.  
DISPOSICIONS FINALS  
Primera  
S'autoritza les Direccions Generals de Centres Docents i d'Ordenació i Innovació Educativa a dictar les disposicions oportunes per al correcte desplegament i aplicació d'aquesta Ordre.  
Segona   
Els directors territorials d'Educació, a través de la Inspecció educativa, vetlaran perquè, en les localitats en què s'oferisquen programes de garantia social, els instituts als quals van dirigides aquestes instruccions implanten programes de diversificació curricular. Així mateix, a través dels respectius serveis d'Educació articularan mesures de coordinació entre els diferents instituts que els tinguen implantats i entre els diversos suports educatius externs al centre.  
Tercera  
La Conselleria d'Educació i Ciència facilitarà dins de les possibilitats pressupostàries recursos personals, materials i curriculars que contribuïsquen al correcte desenvolupament dels programes de diversificació curricular que s'autoritzen d'acord amb el que estableix aquesta Ordre.   
Quarta  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 22 d'abril de 1994  
El conseller d'Educació i Ciència,  
JOAN ROMERO I GONZÁLEZ


Còpia Permalink ELI